L'Índex d'igualtat de gènere és un indicador quantitatiu genèric que mesura l'evolució de la igualtat de dones i homes d'un país, el situa entre els països que l'envolten utilitzant dades estadístiques oficials disponibles periòdiques i avalua a quina distància es troba per assolir la igualtat efectiva.
L'Índex d'igualtat de gènere per a Catalunya s'ha desenvolupat en col·laboració entre l'Observatori de la Igualtat de Gènere i l' Institut d'Estadística de Catalunya seguint la metodologia proposada per l'Institut Europeu de Gènere (EIGE) que el quantifica de 1 a 100, on 1 és la màxima desigualtat i 100 és la màxima igualtat.
L'Índex d'igualtat de gènere és un indicador genèric composat de 31 indicadors bàsics, estructurats en sis dimensions: Treball, Diners, Coneixement, Temps, Poder i Salut.
Les dimensions que estructuren l'índex d'igualtat tenen un pes desigual en el càlcul de l'índex depenent de l'efecte que els experts han considerat que tenen en la equitat de drets i oportunitats entre dones i homes en la societat europea o en aquest cas, catalana.
Aquest índex per la seva naturalesa composta dóna visibilitat a les àrees que necessiten millorar i, en definitiva, dóna eines als responsables de les polítiques públiques per a dissenyar mesures d'igualtat de gènere més efectives.
L'Índex d'igualtat de gènere (IIG) a Catalunya l'any 2017 és de 70,9 punts sobre 100, semblant a la puntuació del conjunt d'Espanya (70,1) i superior en 3,5 punts a la de la Unió Europea (67,4).
L'IIG ha estat calculat per l'Observatori d'Igualtat de Gènere i l'Idescat.
L'índex d'igualtat de gènere és un instrument que permet mesurar el grau d' igualtat entre dones i homes en els països de la Unió Europea i serveix per a que analistes i responsables de les polítiques públiques puguin avaluar el nivell de compliment respecte de l'objectiu de la igualtat efectiva entre dones i homes i incidir en la millora del disseny de les polítiques públiques d'igualtat de gènere.
Els resultats de l'Índex d'Igualtat de Gènere i dels seus components es presenten en una escala adimensional, en un interval que va d'1 a 100, en el qual 1 significa desigualtat total i 100 igualtat total.
L'Índex d'igualtat de gènere es basa en 31 indicadors bàsics, distribuïts en sis dimensions: Treball, Diners, Coneixement, Temps, Poder i Salut i en 14 subdimensions.
Tot i que a Catalunya, com al conjunt de la Unió Europea, la tendència és de disminució de les desigualtats, encara estem lluny d'assolir la plena igualtat entre dones i homes.
A Catalunya, les dimensions que composen l'índex amb puntuacions més altes són Salut (89,9 punts), seguit de Diners (79,6 punts), Treball i Temps amb 75,8 i el 73,8, respectivament.
Pel contrari, la desigualtat de gènere destaca en les dimensions de Coneixement i Poder amb una puntuació de 62,4 i 59,8 respectivament.
En comparació amb la mitjana de la UE, Catalunya obté millors resultats en totes les dimensions, excepte en les de Diners i Coneixement.
En relació amb el conjunt d'Espanya, registra millors nivells d'igualtat en Treball, Diners i Temps, però pitjors resultats en les dimensions de Coneixement i Poder.
En la dimensió de Salut els resultats són molt similars.
La puntuació de la dimensió de Coneixement a Catalunya, és de 62,4 punts l'any 2017.
Aquesta puntuació es troba per sota de la UE (63,5 punts) i Espanya (67,4) mentre que dista amb major magnitud amb països com Suècia (73,8), Dinamarca (72,3) i Bèlgica (71,3).
La dimensió de Coneixement es troba integrada per dues subdimensions: la d'Obtenció i participació, que fa referència als estudis tant assolits com en curs de les dones i els homes i la subdimensió de Segregació, que reflecteix el biaix temàtic segons el gènere de la persona que ha triat cursar els estudis.
La primera de les subdimensions (72,9) és igual a la puntuació de la UE (72,8) i pel que fa a la Segregació, la puntuació és de 53,4, més baixa que la de la UE i que la d'Espanya.
Aquestes puntuacions, demostren que encara queden molts esforços per a fer en matèria d'igualtat d'oportunitats entre dones i homes en l'àmbit del coneixement.
La puntuació de Catalunya en la dimensió del Treball l'any 2017 és de 75,8 punts i se situa 3,8 punts per damunt de la mitjana de la UE (72,0) i 2,9 per sobre de la puntuació d'Espanya (72,9).
L'Índex de la dimensió Treball integra dos subdimensions: la de Participació i la de Segregació i qualitat del treball.
L'Índex de Participació és el que presenta millors resultats (84,3) mentre que la dimensió de la Segregació i qualitat de treball és de 68,2 punts.
La subdimensió de la Participació combina dos indicadors: la taxa d'ocupació equivalent a temps complet i el nombre d'anys en activitat laboral de dones i homes.
La combinació d'una elevada esperança de vida i d'una alta participació laboral situa Catalunya com un dels països amb major durada de la vida laboral, amb una mitjana de 34,9 anys d'activitat econòmica per a les dones i de 38,6 anys per els homes.
En quant a la dimensió de Segregació i qualitat del treball, el fet més destacable és la desigual concentració de dones i homes en diferents sectors del mercat de treball.
Catalunya ha de continuar avançant en la igualtat efectiva entre dones i homes en la dimensió del treball.
La desigualtat de gènere en la dimensió de Poder, és particularment elevada (59,8) tot i que mostra l'increment més alt en relació a la resta de dimensions respecte de l'any 2015 (+8,7).
Aquesta dimensió, inclou tres subdimensions que tenen a veure amb l'exercici de la representació: Política, Econòmica, i Social.
Actualment, Catalunya es col·loca en aquesta dimensió per sobre de la puntuació d'Europa (51,9), però per sota d'Espanya (62,0) i mostra una gran distància en comparació amb el país europeu que més igualtat mostra en aquesta dimensió: Suècia (83,4).
Un dels factors que ha propiciat l'augment de la puntuació en la dimensió de Poder a Catalunya, ha estat la millora de la igualtat en la representació política gràcies a l'establiment de quotes obligatòries de presència de les dones en les llistes electorals.
Més del 40% dels membres del Govern i del Parlament de Catalunya són dones.
En canvi, en el sector econòmic i social la presència de les dones en els òrgans de direcció és molt inferior.
La segona dimensió amb majors nivells d'igualtat a Catalunya és la dimensió dels Diners, amb una puntuació de 79,6 punts l'any 2017.
Aquesta dimensió, ha registrat un lleu creixement respecte l'any 2015, tot i això, Catalunya es situa per sota de la mitjana de la UE mentre que, supera en 2,9 punts l'Índex corresponent a Espanya (76,7).
Però el creixement no ha sigut continuat ja què, la crisi econòmica va suposar un retrocés de la igualtat entre dones i homes entre els anys 2005 i el 2012, en que l'índex va disminuir 1,5 punts (de 78,1 a 76,6).
Posteriorment, aquesta tendència es va revertir i l'any 2015 l'índex dels Diners va assolir una puntuació de 79,0 (3,6 punts més que el 2012) mentre que l'Índex de l'any 2017 va millorar en 0,6 punts respecte la dada de l'any 2015.
En quant a les subdimensions que incorpora la dimensió dels Diners, la igualtat de gènere en Recursos econòmics està en una posició millor (85,8) que la de Recursos financers (73,9).
En la dimensió del Temps, la puntuació en igualtat de gènere de Catalunya l'any 2017 és de 73,8 punts, valor superior al de la UE (65,7) i Espanya (64,0).
Tot i aquest bon resultat, encara s'ha de millorar molt respecte a altres països de la UE com ara Suècia (90,1), Holanda (83,9) i Dinamarca (83,1).
La dimensió de Temps ha registrat el creixement més moderat (0,7) respecte la resta de dimensions des de l'any 2015.
L'Índex de la dimensió de Temps integra dos subdimensions.
La primera es refereix a les Activitats de cura i la segona a les Activitats socials.
La igualtat de gènere en el temps dedicat a les Activitats de cura assoleix en 2017 una puntuació de 81,0 punts, mentre que en les Activitats socials, el resultat és més desfavorable (67,3) i disminueix respecte a anys anteriors.
Aquests indicadors mostren una càrrega desigual en la distribució del treball de cures i domèstic, que segueix recaient sobre les dones.
L'evolució temporal mostra que les diferències de gènere persisteixen i no s'observen millores significatives en el període recent.
La dimensió de Salut és la que presenta un major nivell d'igualtat de gènere (89,9 punts) tant a Catalunya, com a Espanya (90,1) així com la mitjana de la UE (88,1).
Aquesta dimensió, integra tres subdimensions: Estat, Comportament i Accés a la Salut.
La primera subdimensió Estat inclou la percepció de la pròpia salut, els anys d'esperança de vida i els anys d'esperança de vida saludable.
Aquesta puntuació tan elevada es pot explicar perquè l'esperança de vida a Catalunya és una de les més elevades de la UE (86,2 anys per a les dones i 80,7 per als homes) amb una diferència favorable a les dones de 5,5 anys, tot i que es registra una millor percepció de l'estat de salut dels homes que de les dones.
La subdimensió de Comportament té una puntuació a Catalunya de 77,9, més elevada que la de la UE (75,4) i una mica inferior a la d'Espanya (78,6) i es composa de dos indicadors sobre hàbits saludables: la població sense hàbits nocius i la població amb hàbits saludables.
I finalment, la subdimensió Accés, assoleix gairebé la igualtat total (99,1): gairebé la totalitat de la població catalana no declara necessitats insatisfetes de reconeixement mèdic en l'assistència sanitària ni en l'atenció odontològica (indicadors utilitzats per mesurar aquesta dimensió).